روسیهده گؤی داشینین تیکهلری تاپیلدی
نئچه گون آختاریشدان سونرا روس عالیملری،جومعه گونو روسیهده اورالین گؤیونده پارتلایان گؤی داشینین تیکهلرینی تاپماغا موفق اولدولار.
فرانسه خبرگوزاریسینین وئردیگی خبره گؤره، روس عالیملری چلبیانسک شهری و اورالین اوستونده پارتلاییب بو منطقهنین موختلیف یئرلرینده یئره دَیَن گؤی داشینین بعضی تیکهلرینین تاپماسینی دئییبلر.
روسیهنین فوقالعاده حاللار ویزارتی یکشنبه گونو اعلام ائلهمیشدی: بو گؤی داشینین قطعهلرینین دوشمه احتیمالی اولان چربارکول گؤلونون غواصلار طرفیندن آختاریلماسی نتیجه وئرمهدی.
آما منطقهیه یوللانان اورال دانیشگاهینین عالیملری بو گؤی داشینین 50 تیکهسینی چربارکول گؤلونون یاخینلیغیندان تاپدیلار. تاپیلان تیکهلر یکاترینبورگ شهرینه یوللانیبلار.
علوم آکادمیسی عضوی و بو هیأتین رییسی ویکتور گروخفسکینین دئدیگینه گؤره، تاپیلان تیکهلر بو گؤی داشینین 'کندرایت'لر نوعی و یا همان داش جینسیندن اولماسینی بللی ائدیب. اونون یوزده اونونو دمیر تشکیل وئریردی.
ویکتور گروخفسکی دئدی: بو گؤی داشی 'چرباکول گؤی داشی' آدلانیب. اونون کیچیک تیکهلرینی گؤلون قیراغیندا تاپدیغیمزا گؤره اصلی قطعهلرینین چرباکول سولارینین درینلیگینده اولما احتیمالی وار.
azb_Arab azb_Arab azb_Arab azb_Arab azb_Arab azb_Arab azb_Arab